b'\n_START_ARTICLE_\nSlow (pesem)\n_START_SECTION_\nSprejem s strani kritikov\n_START_PARAGRAPH_\nPesmi\xc2\xa0\xc2\xbbSlow\xc2\xab\xc2\xa0je ve\xc4\x8dina glasbenih kritikov ob izidu dodelila pozitivne ocene. Ethan Brown iz revije New York je pesem opisal kot\xc2\xa0\xc2\xbbpodlogo\xc2\xab\xc2\xa0za vse pop zvezdnike s svojim\xc2\xa0\xc2\xbbtoplim, skoraj radioaktivnim elektronskim tempom.\xc2\xab Rob Sheffield iz revije Rolling Stone je napisal, da je pesem\xc2\xa0\xc2\xbbSlow\xc2\xab\xc2\xa0\xc2\xbbelektronska pesem, ki spominja na Princeova dela.\xc2\xab Adrien Begrand iz revije PopMatters je napisal, da je pesem po vsej verjetnosti njena najbolj\xc5\xa1a pesem do tedaj.\n_START_SECTION_\nDose\xc5\xbeki na lestvicah\n_START_PARAGRAPH_\n3. novembra 2003 je pesem\xc2\xa0\xc2\xbbSlow\xc2\xab\xc2\xa0iz\xc5\xa1la v Zdru\xc5\xbeenem kraljestvu. Pesem je postala sedmi singl Kylie Minogue, ki je na britanski glasbeni lestvici debitiral na prvem mestu. Tam je deset tednov ostal med prvimi petinsedemdesetimi pesmimi na lestvici. Kljub temu, da je pesem\xc2\xa0\xc2\xbbSlow\xc2\xab\xc2\xa0debitirala na prvem mestu britanske lestvice, je njena najslab\xc5\xa1e prodajana pesem na britanskem trgu, saj je tam prodala le 43.000 izvodov. Do danes ostaja tudi drugi najslab\xc5\xa1e prodajani singl v Zdru\xc5\xbeenem kraljestvu, ki je debitiral na prvem mestu lestvice; slab\xc5\xa1e se je prodajala le pesem\xc2\xa0\xc2\xbbFaith\xc2\xab\xc2\xa0Georgea Michaela. Zunaj Zdru\xc5\xbeenega kraljestva je bila pesem uspe\xc5\xa1nej\xc5\xa1a. Debitirala je na prvem mestu avstralske glasbene lestvice in tako postala deveta pesem Kylie Minogue, ki je zasedla prvo mesto te lestvice. Pesem\xc2\xa0\xc2\xbbSlow\xc2\xab\xc2\xa0je za 70.000 prodanih izvodov v Avstraliji s strani organizacije Australian Recording Industry Association prejela platinasto certifikacijo. Poleg tega je pesem zasedla prvo mesto na danski, \xc5\xa1panski in romunski, eno izmed prvih desetih mest na belgijski, finski, nem\xc5\xa1ki, mad\xc5\xbearski, irski, italijanski, nizozemski in norve\xc5\xa1ki lestvici in zaradi uspeha v Evropi zasedla drugo mesto na evropski glasbeni lestvici. V Kanadi so pesem izdali 14. januarja 2004 in na tamkaj\xc5\xa1nji lestvici zasedla \xc5\xa1esto mesto ter tako postala tamkaj najuspe\xc5\xa1nej\xc5\xa1a pesem Kylie Minogue._NEWLINE_Zaradi uspeha singla je Kylie Minogue pesem\xc2\xa0\xc2\xbbSlow\xc2\xab\xc2\xa0izdala tudi v Zdru\xc5\xbeenih dr\xc5\xbeavah Amerike. Na za\xc4\x8detku je zalo\xc5\xbeba Capitol Records kot prvi singl z albuma v Zdru\xc5\xbeenih dr\xc5\xbeavah Amerike nameravala izdati pesem\xc2\xa0\xc2\xbbCruise Control\xc2\xab, Kylie Minogue pa je vztrajala pri pesmi\xc2\xa0\xc2\xbbSlow\xc2\xab. Pesem\xc2\xa0\xc2\xbbSlow\xc2\xab\xc2\xa0se v Zdru\xc5\xbeenih dr\xc5\xbeavah ni prodajala tako uspe\xc5\xa1no kot drugod, zato so jo nadomestili s pesmijo\xc2\xa0\xc2\xbbRed Blooded Woman\xc2\xab. Pesem\xc2\xa0\xc2\xbbSlow\xc2\xab\xc2\xa0je postala tretja pesem Kylie Minogue, ki je zasedla prvo mesto Billboardove lestvice Hot Dance Chart Play. Poleg tega je zasedla tudi sedmo mesto Billboardove lestvice Hot Dance Airplay. Kljub temu pa ni po\xc5\xbeela veliko uspeha na lestvici Billboard Hot 100, kjer je debitirala na triindevetdesetem mestu in tam nazadnje zasedla enaindevetdeseto mesto, na lestvici pa je vsega skupaj ostala le tri tedne.\n_START_SECTION_\nVideospot\n_START_PARAGRAPH_\nVideospot za singl so v treh dneh posneli v studiju Piscina Municipal de Montju\xc3\xafc v Barceloni, \xc5\xa0panija, re\xc5\xbeiral pa ga je Baillie Walsh. Prva dva dneva niso posneli skoraj ni\xc4\x8desar, saj je mo\xc4\x8dno de\xc5\xbeevalo, tako da so lahko videospot kon\xc4\x8dali \xc5\xa1ele konec tretjega dne. Videospot se pri\xc4\x8dne z mo\xc5\xa1kim, ki se z avtomobilom s plo\xc5\xa1\xc4\x8dade, s katerega se jasno vidi Barcelona, zapelje v bazen. Ko se mo\xc5\xa1ki skobaca iz bazena, se videospot osredoto\xc4\x8di na Kylie Minogue, ki sedi ob robu bazena v gne\xc4\x8di.'